text: Nyt asylcenter i Børkop
  25 november 2015 kl. 15.10
  Vejle Kommune har netop sagt ja til et Asylcenter med plads til 100 personer i Børkop. Det er Røde Kors der skal drive det for Udlændingestyrelsen.
  Der er et akut behov for flere pladser til asylansøgere, og derfor har Vejle Kommune på et møde i økonomiudvalget sagt ja til at udleje det tidligere Skansebakken i Børkop.
  Asylcenteret vil blive benyttet til indkvartering af op til 100 personer med en blanding af familier og enlige.
  - Vejle Kommune har i forvejen et godt samarbejde med Udlændingestyrelsen og Røde Kors omkring centrene i Jelling, Sandvad og Thyregod, siger borgmester Arne Sigtenbjerggaard (V). - Derfor forventer vi også et godt samarbejde og en god dialog om det nye asylcenter i Børkop.
  Behovet er meget akut, og derfor vil ejendommen blive taget i brug så hurtigt som muligt og gerne allerede i denne uge.
  Vejle Kommune oplyser, at de har planlagt et informationsmøde for borgerne i Børkop mandag 30. november.
  Det foregår på Englystskolen i Kantinen og begynder kl. 19. Røde Kors deltager også i mødet.
  